અમદાવાદ, મુંબઇ, દિલ્હી જેવાં શહેરોમાં એક સ્થળેથી બીજાં સ્થળે પહોંચતાં ટ્રાફિકમાં કેટલો સમય લાગશે એ ક્યાં નક્કી હોય છે. તો એના પર પણ ઓનલાઇન સટ્ટો કેમ ના રમાડાય ? લોકો આમ પણ ટ્રાફિક સિગ્નલ પર ઊભા ઊભા બોર થતા હોય છે. તેને બદલે ટ્રાફિક સિગ્નલ પર જ મોબાઇલ ખોલીને ભાવ મૂકી શકશે. ‘મારી આગળ ઊભેલી સિટી બસ તેના ફાઇનલ સ્ટોપ પર હમણા 50 મિનિટમાં પહોંચે તેના 50 રૂપિયા’ આ મતલબનો કાંઇક ભાવ ખોલી શકાશે. શહેરમાં વીવીઆઇપી મુવમેન્ટ હોય, ક્યાંક ઝાડ પડી ગયું હોય, કોઇ જગ્યાએ ડમ્પર ઉથલી પડ્યું હોય, ક્યાંક કાર ડિવાઇડર પર ચઢી ગઇ હોય અને આવાં બધાં કારણોસર ટ્રાફિક જામ હોય તો ભાવોમાં ઉથલપાથલના અપડેટ મોબાઇલ પર મળતાં રહેશે. સૌથી વધારે જમાવટ તો કોર્પોરેશનની મહેરબાનીથી ખાડાઓવાળા રસ્તે થશે. કોઇને ખ્યાલ જ નહીં આવે કે એકચ્યુઅલી કેટલા સમયમાં નિશ્ચિત સ્થળે પહોંચી શકાશે. તેવામાં લોકો સટ્ટો લગાડી શકશે કે ‘મારી આગળ ઉભેલી 420 નંબરની કાર હવેનો એક કિમીનો રસ્તો 20 મિનિટમાં ક્રોસ કરે તેનો ભાવ 20 રૂપિયા’. આમાં તો એવું થશે કે સટ્ટા બજારમાં ટ્રાફિકની ઉથલપાથલ કરવા કોઇ કંપનીઓ કોર્પોરેશનવાળા, ટેલિફોનવાળા, ગેસવાળા, લાઇટવાળા કે પછી અન્યોને પૈસા પણ ખવડાવશે. મતલબ કે રસ્તા પર ખાડા પાડવાનું કે રસ્તો બિસ્માર કરવાનું ફિક્સિંગ પણ ચાલશે. આમ નવા પ્રકારનાં રોડ કૌભાંડો અને નવા પ્રકારનાં ફિક્સિંગ કૌભાંડો અસ્તિત્વમાં આવશે. કેટલાક ઇન્સ્ટન્ટ સટ્ટા પણ રમી શકાશે. જેમ કે ‘આ ગ્રીન સિગ્નલ હવેની એક મિનીટ પછી 30 સેકન્ડ ખુલ્લું રહેશે તો તેટલીવારમાં ત્યાંથી કેટલી કાર પસાર થઇ જશે ? ’ આ સટ્ટામાં મોબાઇલ ટેક્નોલોજીનો તો ઉપયોગ થશે જ પણ સાથે સાથે દરેક ટ્રાફિક સિગ્નલ પર મૂકેલા પેલા સીસી કેમેરા પણ કામે આવશે. આ સીસી કેમેરા સટ્ટા બેટિંગ લેતી વેબસાઇટ સાથે જોડી દેવાથી લોકો કાનપુર બેઠા બેઠા પણ અમદાવાદના પાલડી ચાર રસ્તાના ટ્રાફિકનો સટ્ટો રમી શકશે. પોલીસ ખાતાંને તો કેમેરા લગાડવાનો અને મેઇનટેઇન કરવાનો ખર્ચો જ આની કમાણીમાંથી નીકળી જશે. જોજો, ઇન્ટેલિજન્ટ પોલીસવાળા આમાં પણ કરપ્શન શોધી કાઢશે. એકચ્યુઅલ ટ્રાફિક કાંઇક ચાલતો હોય અને વેબસાઇટ પર કાંઇક દેખાતો હોય એવો રસ્તો સો ટકા કાઢી લાવશે.